Jos oisit
Tähkänen jos oisit
 Ja minä lintunen,
 Het’ luokses kerkeäisin
 Suuhun’ sun sieppoaisin,
 Ja heti kanssasi
 Pois metsään lentäisin.

 Kukkanen jos oisit
 Ja minä tuulonen,
 Lähelläs’ liiteleisin
 Nimeäs’ lauleleisin,
 Kuin lapsi pienoinen
 Sylissäs’ kiikkuisin.

 Ruusunen jos oisit
 Ja minä perhonen,
 En koskaan mä helmastas’
 Asuntoan muutteleis’
 Armaassa povessas’
 Päiväni viettäisin.

 Aaltonen jos oisit
 Ja minä rantanen,
 Oi! öin ja päivin sua
 Mä, armas suutelisin,
 Sinut kaunoseni
 Syliini sulkisin.

 Vaan ah! turha toivon on
 Ja ilon’ uni vaan,
 Kun kylmä oot sä mull’
 Ja kartat ainiaan;
 Oi! mun rauhan’, ilon’
 Sä mua pelkäät vaan!

Outonen [August Ahlqvist].

Lähde: Tapio 23.6.1876.

August Ahlqvist
Runot
Tapio
1876